|  |
| --- |
| Visu Baltijas jaudas aprēķināšanas reģiona PSO priekšlikums rezerves procedūrām saskaņā ar Komisijas Regulas (ES) Nr. 2015/1222 (2015. gada 24. jūlijs), ar ko izveido jaudas piešķiršanas un pārslodzes vadības vadlīnijas, 44. pantu |
| 2017. gada 16.maijā |

Saturs

[Visu Baltijas jaudas aprēķināšanas reģiona PSO priekšlikums rezerves procedūrām saskaņā ar Komisijas Regulas (ES) Nr. 2015/1222 (2015. gada 24. jūlijs), ar ko izveido jaudas piešķiršanas un pārslodzes vadības vadlīnijas, 44. pantu 1](#_Toc489572868)

[Tā kā 3](#_Toc489572869)

[1. pants Priekšmets un piemērošanas joma 4](#_Toc489572870)

[2. pants Definīcijas 4](#_Toc489572871)

[3. pants Rezerves procedūras gadījumā, kad vienotas nākamās dienas tirgus sasaistīšanas process nenes rezultātus 4](#_Toc489572872)

[4. pants Rezerves procedūru priekšlikuma publicēšana un ieviešana 5](#_Toc489572873)

[5. pants Valoda 5](#_Toc489572874)

Visi Baltijas jaudas aprēķināšanas reģiona PSO, ievērojot šo:

Tā kā

1. Šis dokuments ir kopīgs priekšlikums, kuru izstrādājuši Baltijas jaudas aprēķināšanas reģiona (turpmāk – “Baltijas JAR”) pārvades sistēmu operatori (turpmāk – “PSO”) par rezerves procedūru izstrādi (turpmāk – “Rezerves procedūras”) saskaņā ar Komisijas Regulas (ES) 2015/1222, ar ko izveido jaudas piešķiršanas un pārslodzes vadības vadlīnijas (turpmāk “Regula 2015/1222”), 44. pantu. Šis priekšlikums turpmāk dēvēts par “Rezerves procedūru priekšlikumu”.
2. Rezerves procedūru priekšlikums ņem vērā vispārīgos principus un mērķus, kas noteikti Komisijas Regulā 2015/1222, kā arī Eiropas Parlamenta un Padomes Regulā (EK) Nr. 714/2009 par nosacījumiem attiecībā uz piekļuvi tīklam elektroenerģijas pārrobežu tirdzniecībā (turpmāk “Regula Nr. 714/2009”). Regulas 2015/1222 mērķis ir jaudas aprēķināšanas un jaudas piešķiršanas koordinēšana un saskaņošana nākamās dienas un tekošās dienas pārrobežu tirgos. Šim nolūkam tā nosaka prasības uzticamām un savlaicīgi piemērojamām rezerves procedūrām, kas nodrošina efektīvu, pārredzamu un nediskriminējošu jaudas piešķiršanu, ja vienotajā nākamās dienas tirgus sasaistīšanas procesā nav iespējams gūt rezultātus, sauktām par Rezerves procedūrām.
3. Saskaņā ar Regulas 2015/1222 9. panta 9. punktu, jāapraksta ierosināto rezerves procedūru sagaidāmā ietekme uz Regulas 2015/1222 mērķiem. Šī ietekme ir aprakstīta zemāk.
4. Saskaņā ar Regulas 2015/1222 9. panta 9. punktu, ierosinātās Rezerves procedūras Baltijas JAR sekmē un nekādi nekavē Regulas 2015/1222 3. pantā izvirzīto mērķu sasniegšanu. Rezerves procedūras nodrošina pārredzamu un nediskriminējošu pieeju starpzonu jaudas piešķiršanai, ja vienotajā nākamās dienas tirgus sasaistīšanas procesā nav iespējams gūt rezultātus. Tirgus dalībniekiem vienlaicīgi un pārredzami būs pieejama viena uzticama informācija par starpzonu jaudām un jaudas piešķiršanas ierobežojumiem nākamās dienas piešķīrumiem. Tas veicina Regulas 2015/1222 mērķi nodrošināt un uzlabot pārredzamību un informācijas ticamību.
5. Izstrādājot Rezerves procedūru priekšlikumu, Baltijas JAR PSO rūpīgi izvērtēja mērķi radīt vienlīdzīgus konkurences apstākļus nominētajiem elektroenerģijas tirgus operatoriem (turpmāk – “NETO”) (Regulas 2015/1222 3. panta i) punkts).
6. Noslēgumā, Rezerves procedūru priekšlikums ņem vērā esošos risinājumus un sekmē Regulas 2015/1222 vispārīgos mērķus par labu visiem tirgus dalībniekiem un elektroenerģijas gala patērētājiem.

IESNIEDZ ŠO REZRVES PROCEDŪRU PRIEKŠLIKUMU VISĀM REGULATĪVAJĀM IESTĀDĒM:

1. pants  
Priekšmets un piemērošanas joma

Saskaņā ar Rezerves procedūru priekšlikumu Rezerves procedūras uzskatāmas par Baltijas JAR PSO kopīgu priekšlikumu saskaņā ar Regulas 2015/1222 44. pantu un tās nosaka Rezerves procedūras šādiem objektiem:

1. visām esošajām un nākotnes tirdzniecības zonu robežām un starpsavienotājiem, kas iekļauti Baltijas JAR, uz kuru attiecināma Regula 2015/1222; un
2. starpsavienotājiem, kuri pieder PSO vai citām juridiskām personām un kuri ir iekļauti Baltijas JAR.

2. pants  
Definīcijas

Saskaņā ar Rezerves procedūru priekšlikumu šajā dokumentā izmantoto terminu nozīmju definīcijas iekļautas Regulas 2015/1222 2. pantā, Regulā 714/2009, Direktīvā 2009/72/EK un Komisijas Regulā (ES) 543/2013.

Rezerves procedūra nosaka divas vispārīgas rezerves situācijas: daļēja atsaistīšana un pilnīga atsaistīšana. Daļējas atsaistīšanas gadījumā viens reģions saskaras ar problēmām un tāpēc tas jāatsaista no pārējiem reģioniem, kuri paliek sasaistīti. Pilnīgas atsaistīšanas gadījumā visi reģioni un tirdzniecības zonas tiek atsaistītas viena no otras.

3. pants  
Rezerves procedūras, ja vienotajā nākamās dienas tirgus sasaistīšanas procesā nav iespējams gūt rezultātus

1. Rezerves procedūras Baltijas JAR jāsāk, kad vienotas nākamās dienas tirgus sasaistīšanas operatori paziņo par pilnīgu atsaistīšanu vai daļēju atsaistīšanu.
2. Pilnīgas atsaistīšanas vai daļējas atsaistīšanas līdz 20:00 (Centrāleiropas laiks) gadījumā attiecīgais NETO (vai vairāki NETO) izmanto vienotas nākamās dienas tirgus sasaistīšanas sistēmu reģionālajā iedalījumā, lai aprēķinātu neto pozīcijas un cenas katrai Baltijas valstu tirdzniecības zonai ar mērķi paturēt Ziemeļvalstu un Baltijas tirdzniecības zonas sasaistītas, ja vien tas tobrīd nav neiespējami.
3. 3. panta 2. punktā minētais aprēķins ietver to Baltijas un Ziemeļvalstu JAR tīkla datus un pieprasītos datus, kuri bija daļa no vienotas nākamās dienas tirgus sasaistīšanas attiecīgajā dienā, ja vien tas tobrīd nav neiespējami. Aprēķinu saskaņo arī ar Ziemeļvalstu un Hanzas JAR rezerves procedūrām.
4. Gadījumā, kad vienotas nākamās dienas tirgus sasaistīšanas process nenes rezultātus, tas ir, NETO (vai vairāki NETO) nespēj noteikt nākamās dienas netiešās jaudas piešķiršanas rezultātus cenu un plānotas elektroenerģijas apmaiņas veidā pirms 20:00 (Centrāleiropas laiks) dienā pirms piegādes dienas uz vienas vai visām tirdzniecības zonu robežām, par derīgiem uzskatāmi iepriekšējās dienas jaudas piešķiršanas rezultāti stundu pa stundai attiecībā gan uz cenu, gan uz plānotajām elektroenerģijas apmaiņām šajā piegādes dienā.
5. Iepriekšējā diena nozīmē iepriekšējo darba dienu, ja vienotas nākamās dienas tirgus sasaistīšanas procesa neizpilde attiecas uz darba dienu, un attiecīgi iepriekšējo brīvdienu vai valsts svētku dienu, ja izsoles neizdošanās attiecināma uz sestdienu, svētdienu vai valsts svētku dienu. Darba diena nozīmē dienas no pirmdienas līdz piektdienai, neieskaitot oficiālas valsts svētku dienas, kuras nosaka saskaņošanas procesā ar blakusesošiem JAR (Ziemeļvalstu un Hanzas).

4. pants  
Rezerves procedūru priekšlikuma publicēšana un ieviešana

PSO bez nepamatotas kavēšanās publicē un ievieš Rezerves procedūru priekšlikumu pēc tam, kad visu valstu regulatīvās iestādes ir apstiprinājušas ierosinātās Rezerves procedūras, vai pēc Energoregulatoru sadarbības aģentūras lēmuma pieņemšanas saskaņā ar Regulas 2015/1222 9. panta 11. un 12. punktu.

5. pants  
Valoda

Šī Rezerves procedūru priekšlikuma atsauces valoda ir angļu valoda. Lai novērstu neskaidrības, gadījumā ja PSO nepieciešams tulkot šo Rezerves procedūru priekšlikumu valsts valodā(-s), neatbilstību gadījumā starp PSO publicēto versiju angļu valodā saskaņā ar Regulas 2015/1222 9. panta 14. punktu un jebkuru versiju citā valodā, attiecīgie PSO saskaņā ar valstu tiesību aktiem nodrošina attiecīgajām valstu regulatīvajām iestādēm atjauninātu Rezerves procedūru priekšlikuma tulkojumu.